b"\n_START_ARTICLE_\nZakuleu\n_START_SECTION_\nIstorija\n_START_PARAGRAPH_\nMamiai \xc5\xa1iose teritorijose gyveno nuo gana sen\xc5\xb3 laik\xc5\xb3, o miesto vietoje pastovi gyvenviet\xc4\x97 susiformavo apie V a. Jau klasikiniu laikotarpiu, veikiant \xc5\xa1iaur\xc4\x97je esan\xc4\x8diai Teotihuakano (o ne Maj\xc5\xb3) kult\xc5\xabrai, mieste susiformavo valstybingumas, buvo statomos piramid\xc4\x97s._NEWLINE_Labiausiai miestas ir jo valdoma mami\xc5\xb3 valstyb\xc4\x97 suklest\xc4\x97jo poklasikiniu laikotarpiu (po X a.). Tuo metu mieste buvo pastatyta daug nauj\xc5\xb3 statini\xc5\xb3. Miestas tapo mami\xc5\xb3 \xc5\xa1vent\xc4\x85ja vieta ir sostine._NEWLINE_XV a., gretim\xc4\x85 ki\xc4\x8di\xc5\xb3 Kumarkacho karalyst\xc4\x99 valdant K\xe2\x80\x99iq\xe2\x80\x99ab' (~1435\xe2\x80\x93~1475), mami\xc5\xb3 karalyst\xc4\x97 buvo \xc4\xaftraukta \xc4\xaf ki\xc4\x8di\xc5\xb3 valstyb\xc4\x97s sud\xc4\x97t\xc4\xaf. Tuo metu miestas ir \xc4\xafgavo ki\xc4\x8di\xc5\xa1k\xc4\x85 Zakuleu pavadinim\xc4\x85. Po \xc5\xa1io valdovo mirties, mamiai v\xc4\x97l i\xc5\xa1silaisvino._NEWLINE_Jau tuo metu Zakuleu gyventoj\xc5\xb3 skai\xc4\x8diumi lenk\xc4\x97 kitas mami\xc5\xb3 miestas\xc2\xa0\xe2\x80\x93 Xinabahul (dab. Huehuetenango). Ta\xc4\x8diau 1525\xc2\xa0m., po Meksikos u\xc5\xbekariavimo, Pedro de Alvarado pasiekus mami\xc5\xb3 teritorij\xc4\x85, \xc5\xa1ie i\xc5\xa1 savo miesto pasitrauk\xc4\x97 \xc4\xaf \xc4\xaftvirtint\xc4\x85 Zukuleu. Ten, vadovaujami Kayb\xe2\x80\x99il Balam \xc4\x97m\xc4\x97 prie\xc5\xa1intis. Atmu\xc5\xa1us ispanus, \xc5\xa1ie apsupo tvirtov\xc4\x99 ir po ilgalaik\xc4\x97s apsupties mamiai pasidav\xc4\x97. Zakuleu buvo apleistas."